**Tiszavasvári Város Önkormányzata Képviselő-testületének 23/2023. (IX. 29.) önkormányzati rendelete**

**a környezetünk védelméről szóló 24/2005. (XI.29.) önkormányzati rendelet módosításáról**

A környezet védelmének általános szabályairól szóló 1995. évi LIII. törvény 48. § (3) bekezdés b) pontjában kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva - Tiszavasvári Város Önkormányzata Képviselő-testülete Szervezeti és Működési Szabályzatról szóló 6/2022. (II.25.) önkormányzati rendelet 4. melléklete 1.17. pontja által biztosított véleményezési jogkörében eljáró Pénzügyi és Ügyrendi Bizottság, és a környezet védelmének általános szabályairól szóló 1995. évi LIII. törvény 48. § (3) bekezdésében biztosított véleményezési jogkörében eljáró Szabolcs-Szatmár-Bereg Vármegyei Kormányhivatal Környezetvédelmi, Természetvédelmi és Hulladékgazdálkodási Főosztálya véleményének kikérésével – a következőket rendeli el:

**1. §**

A környezetünk védelméről szóló 24/2005. (XI.29.) önkormányzati rendelet „Avar és kerti hulladék égetésére vonatkozó szabályok” alcíme a következő 2. §-sal egészül ki:

**„2. §**

(1) Az avar és kerti hulladék ártalmatlanítása elsősorban komposztálással történhet.

(2) Avar és kerti hulladékot égetni kizárólag *március 1-től május 15-ig, illetve szeptember 15-től november 30-ig terjedő időszakban, vasárnap és ünnepnap kivételével, hétköznap 8-12, 14-18 óráig, szombaton 8-12 óráig lehet. Vasárnap és ünnepnapokon az égetés szigorúan tilos.*

(3) Avar és kerti hulladékot kizárólag szélcsendes időben és csak olyan helyen szabad elégetni, ahol az égetés a személyi és vagyoni biztonságot nem veszélyezteti, és környezeti kárt nem okoz. Az égetés kizárólag személyes felügyelet mellett történhet. Veszély esetén a tűz eloltásáról az égetést végző személy köteles gondoskodni.

(4) Az égetést az Országos Tűzvédelmi Szabályzat rendelkezéseivel összhangban, az egyéb vonatkozó jogszabályban és e rendeletben meghatározott feltételekkel lehet végezni.

(5) A lábon álló növényzet, tarló égetése tilos.

(6) A nagy mennyiségű füstöt termelő anyagot (nedves avart és nedves kerti hulladékot) égetni tilos. A tüzelést végző túlzott füst- illetve koromképződés esetén köteles a tüzet eloltani, és a levegőszennyezést megszüntetni.

(7) A hatóságilag elrendelt általános tűzgyújtási tilalom alól e rendelet nem ad felmentést.”

**2. §**

Ez a rendelet a kihirdetését követő napon lép hatályba.

Tiszavasvári, 2023. szeptember 29.

**Szőke Zoltán Dr. Kórik Zsuzsanna**

**polgármester jegyző**

**A rendelet kihirdetve**: 2023. szeptember 29.

 **Dr. Kórik Zsuzsanna**

 **jegyző**

Általános indokolás

A *környezetünk védelméről szóló 24/2005. (XI.29.) önkormányzati rendelet* **legutóbbi módosítására** a 26/2020. (XI.26.) polgármesteri rendelettel került sor, melynek eredményeként **hatályon kívül helyezésre került az avar és kerti hulladék időszakos égetésének engedélyezését szabályozó rendelkezés**. Ennek oka az volt, hogy 2021. január 1-jén **hatályát vesztette** a környezet védelmének általános szabályairól szóló 1995. évi LIII. törvény (továbbiakban: Kvt.) 48. § (4) bekezdés b) pontja, mely a **Képviselő-testület felhatalmazását adta a tűzgyújtási szabályok helyi megalkotására.**

**Az Országos Tűzvédelmi Szabályzat 225. § (1) bekezdése szerint,** ha a jogszabály másként nem rendelkezik, a lábon álló növényzet, tarló, növénytermesztéssel összefüggésben és a belterületi ingatlanok használata során keletkezett hulladék szabadtéri égetése tilos**.**

Az Országgyűlés az - OTSZ fenti rendelkezésével összhangban - a Kvt. 48. § (4) bekezdésének 2021. december 1-i hatályba léptetésével **ismételten felhatalmazást adott a helyi önkormányzat Képviselő-testületének** a háztartási tevékenységgel okozott légszennyezésre vonatkozó egyes sajátos, valamint az **avar és kerti hulladék égetésére vonatkozó szabályok rendelettel történő megállapítására.**

Részletes indokolás

**Az 1. §-hoz**

A **törvényi indokolás** szerint a levegőminőség alakulásában a lakossági fűtés mellett kiemelt szerepe van az avar és kerti hulladék égetésének. Ugyanakkor a tapasztalatok szerint az erre vonatkozó korlátozások helyi szintű előírásával biztosítható a leghatékonyabban a helyben felmerülő érdekkonfliktusok megoldása.

**Elsődleges** cél kell, hogy legyen, a háztartásokban keletkező avar és kerti hulladék környezetkímélő módon, elsődlegesen **komposztálással történő hasznosítása**. Nagy mennyiségben keletkeznek azonban **fás szárú hulladékok, nyesedékek**, amelyek komposztálással történő hasznosítása nem teljes körűen megoldható. Ezért figyelembe véve a lakossági jelzéseket is, élve a törvényi felhatalmazással született **javaslat olyan időszak meghatározására helyi szinten, amely alatt engedélyezett az égetés meghatározott napokon, meghatározott feltételekkel, elősegítve ezzel a belterületi kiskertek tisztán tartását.**

**A 2. §-hoz**

A módosító rendelet hatálybalépéséről rendelkezik.